दिल्ली बच्ची दुष्कर्म और हत्या मामला: चारों आरोपी तीन दिन के पुलिस रिमांड पर
नयी दिल्ली: दिल्ली में नौ वर्षीय दलित बच्ची के साथ कथित दुष्कर्म के बाद उसकी हत्या करने वाले चारों आरोपियों को सोमवार को तीन दिन के पुलिस रिमांड पर भेज दिया गया। अधिकारियों ने यह जानकारी दी।
दक्षिण पश्चिमी दिल्ली के ओल्ड नांगल गांव में एक अगस्त को नौ वर्षीय बच्ची की संदिग्ध परिस्थितियों में मौत हो गयी थी, उसके माता-पिता का आरोप है कि बच्ची के साथ कथित तौर पर दुष्कर्म कर उसकी हत्या कर दी गयी और श्मशान घाट के एक पंडित ने बलपूर्वक उसका अंतिम संस्कार भी कर दिया था।
बच्ची के माता-पिता सैकड़ों स्थानीय लोगों के साथ ओल्ड नांगल गांव इलाके में सड़क पर बैठकर विरोध प्रदर्शन कर दोषियों को मृत्यु दंड दिए जाने की मांग कर रहे थे। हालांकि पुलिस ने सड़क खाली करा ली।
दिल्ली पुलिस की अपराध शाखा के एक वरिष्ठ अधिकारी ने कहा कि इस मामले में चारों आरोपियों को तीन दिन के रिमांड पर लेकर उनसे पूछताछ की जाएगी। पिछले हफ्ते दिल्ली पुलिस की अपराध शाखा के अधिकारियों ने दो बार श्मशान घाट का दौरा किया था। पुलिस ने इससे पहले कहा था कि पीड़िता की मां के बयान के आधार पर प्राथमिकी में दुष्कर्म का आरोप जोड़ा गया है।
बच्ची अपने माता-पिता के साथ श्मशान घाट के सामने किराए के मकान में रहती थी। एक अगस्त की शाम करीब साढ़े पांच बजे वह श्मशान घाट के कूलर से पानी लेने गई थी।
शाम करीब छह बजे श्मशान घाट के पुजारी राधेश्याम और दो-तीन अन्य लोगों ने बच्ची की मां को मौके पर बुलाया। उन्होंने बच्ची का शव उसकी मां को दिखाते हुए दावा किया कि पानी लेने के दौरान उसे करंट लग गया और उसकी मौत हो गयी। उसकी बायीं कलाई और कोहनी के बीच जलने के निशान थे और उसके होंठ भी नीले हो गए थे।
पुजारी और अन्य लोगों ने उसकी मां को यह कहते हुए पीसीआर कॉल करने से मना किया कि पुलिस इसका मामला बनाएगी और पोस्टमार्टम के दौरान डॉक्टर लड़की के अंगों को चुरा लेंगे, इसलिए उसका अंतिम संस्कार करना बेहतर होगा।
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva